સમર ટીવીમાં કામ કરતી હોવાથી જાણે છે કે આ નિર્ણય પાછળ શેખની પણ કેટલીક ગણતરીઓ છે. આ નિર્ણયને રાજકીય રીતે પણ જોવામાં આવે છે. નવા શેખ પોતાની આગવી છબી ઊભી કરવા માગે છે. પશ્ચિમમાં પણ તેમને છાપ પાડવાની ઇચ્છા છે. સમર હજીય કાળજીથી આગળ વધવા માગે છે, કેમ કે તે જાણે છે કે બે દાયકા પહેલાં શું થયું હતું. સમરને યાદ છે કે છેક 1990માં મહિલાઓએ કાર ડ્રાઇવ કરવા દેવાની છૂટ માગી હતી. ઓઇલની સમૃદ્ધિને કારણે સારા રસ્તા અને મોંઘી વિદેશી કાર ઘરેઘરે હોવા છતાં મહિલાઓ પોતે કદી એકલી કાર લઇને નીકળી શકે નહીં. છઠ્ઠી નવેમ્બર 1990ના રોજ કેટલીક મહિલાઓએ વિરોધ કરવાનું નક્કી કર્યું હતું. 47 મહિલાઓ એકઠી થઈ હતી અને વાહનો લઈને રિયાધની સડકો પર નીકળી પડી હતી. એ ઘટનાને ભારે હલચલ મચાવી હતી. પોલિસે મહિલાઓને અટકાવી અટક કરી હતી. નોકરી કરતી હતી એ મહિલાઓની નોકરી જતી રહી. કેટલીક મહિલાઓ માટે તેમના કુટુંબમાં ભારે મુશ્કેલી ઊભી થઈ હતી. આ ઘટના સમર સારી રીતે જાણે છે કે કેમ કે તે 47 મહિલાઓમાંથી એક ફૈઝા અલ-બક્રની સાથે જ સમર કામ કરે છે. ફૈઝા પણ પત્રકાર છે. એક અખબારમાં વર્ષોથી તે કામ કરે છે અને નિયમિત કોલમો લખે છે. સમર કહે છે કે ફૈઝા અને તેના જેવી 46 મહિલાઓએ તે વખતે માગણી કરી હતી તે હવે છેક બે દાયકા બાદ સાકાર થઈ રહી છે.